Dino Merlin

**Edin Dervišhalidović**, poznatiji kao **Dino Merlin**, bosanskohercegovački je kantautor, tekstopisac i producent, te jedan od najuspješnijih muzičkih stvaralaca na prostoru bivše Jugoslavije.

Poznat kao osnivač i idejni vođa grupe Merlin, Dino je autor 12 albuma, od kojih su neki uvršteni u američki muzički časopis *Billboard*, koji redovno prati ljestvice popularnosti na Zapadu. Po prodaji nosača zvuka i posjećenosti koncertnih turneja jedan je od značajnijih izvođača u historiji muzičke industrije na prostorima bivše Jugoslavije. Tako je, svojim solističkim koncertima, uspio da četiri puta zaredom napuni stadion "Asim Ferhatović Hase" u Sarajevu, a 2023. ispunio je po četiri puta Beogradsku i Zagrebačku arenu. Neke od njegovih pjesama se danas smatraju evergreenom.

Prije početka rata u Bosni i Hercegovini bio je politički aktivan, a prema izjavi jednog od veterana SDA Osmana Brke ime Edina Dervišhalidovića bilo je na spisku osnivača stranke Alije Izetbegovića, pod brojem 42. Iz tog perioda političkog aktivizma potječe i njegovo pisanje teksta "Jedna si jedina" zasnovane na narodnoj pjesmi "S one strane Plive", koja je bila prva i zvanična himna Republike Bosne i Hercegovine od 1992. do 1998. Tri puta je predstavljao Bosnu i Hercegovinu na Eurosongu i to jednom kao autor, a dva puta kao autor i izvođač. Sarađivao je s Goranom Bregovićem, Zdravkom Čolićem, Željkom Joksimovićem te je dijelio binu s Rayem Charlesom, Catom Stevensom i Khaledom.

Dobitnik je umjetničkih nagrada Indexi (nekadašnje nagrade Davorin), Porina, te zlatnih, dijamantnih i platinum tiraža u svim zemljama bivše Jugoslavije. Album *Hotel Nacional* jedini je album iz jugoistočnog Balkana koji je dospio na američku ljestvicu Billboard World Albums. Bio je prvi predsjednik skupštine Udruženja AMUS (Asocijacija kompozitora-muzičkih stvaralaca) iz Sarajeva.

## Biografija
Rođen je 12. septembra 1962. u Sarajevu u naselju Alifakovac, kraj Bistrika. Dinin otac Abid, po zanimanju stolar, doselio se u Sarajevo te su prilikom prijave u opštini greškom upisali pogrešno prezime. Majka, Fatima Činjarević, bila je rođena Sarajka i bila je po zanimanju bula. Razveli su se kad je Dini bilo sedam godina. Kao dijete razvedenih roditelja Dino odrasta sa majkom u Sarajevu. Otac ih je napustio kad je njemu bilo sedam, a sestri Amini pet godina.

Pohađao je Osnovnu školu "Moris Moco Salom“ (danas "OŠ Edhem Mulabdić“), koja se nalazi između Careve džamije, Konaka na Bistriku i Hotela "Nacional". U Carevoj džamiji je u najranijoj mladosti mujezinio, u Konaku je organizovao promociju albuma Burek, a po Hotelu "Nacional“ je nazvao album iz 2014. godine. Dino je u djetinjstvu trenirao u FK Sarajevo na mjestu lijevog krila i do danas je poznat kao navijač FK Sarajevo.
[lijevo|mini|230x230piksel|Dino Merlin na [Eurosong|Euroviziji 2011.]]
Nakon osnovne škole, na majčin nagovor, a suprotno vlastitoj želji da upiše muzičku školu upisao je i završio Srednju mašinsku tehničku školu. U Srednjoj školi je sa prijateljem iz djetinjstva, Mirsadom Lutvicom, kasnijim klavijaturistom grupe Merlin, osnovao prvu muzičku grupu. Rad grupe prekida njegov odlazak na odsluženje vojnog roka u JNA. Po povratku iz vojske upisao je Saobraćajni fakultet, ali ga je napustio još u toku prve godine kako bi se posvetio muzici.

Da dobije prvu gitaru Dino je morao skupljati novac radeći sitne poslove (noseći ugalj, radeći kao tašnar, u građevini i kao dostavljač), sve dok za jedan Bajram majka nije dodala potrebnu sumu novca. Iako je tako podržala njegovu muzičku karijeru, nikada se nije pomirila s tim da to bude njegovo životno opredjeljenje. U želji da je odobrovolji, Dino je pokušao da nađe neki stalni posao. Početkom 1980-ih radio je u fabrici u Vogošći skupljajući novac kako bi finansirao snimanje muzičkog albuma. Nešto kasnije odlučio se da napusti posao i počne graditi muzičku karijeru.

### Muzička karijera
#### S grupom *Merlin*
Godine 1983. Dino osniva muzičku grupu "Merlin" za koju piše tekstove i muziku, i gdje pjeva. Sa grupom Merlin snima 5 studijskih albuma: *Kokuzna vremena* (1985), *Teško meni sa tobom a još teže bez tebe* (1986), *Merlin* (1987), *Nešto lijepo treba da se desi* (1989) i *Peta strana svijeta* (1990).

#### Solo karijera
[desno|mini|desno|260px|Dino Merlin na nastupu u [Beču 2008.]]

Svoju solo karijeru Dervišhalidović započinje 1991. godine pod scenskim imenom "Dino Merlin". Tekstovi za masovnu publiku, proizašli iz ličnog iskustva, jedan su od glavnih razloga njegovog uspjeha na bosanskohercegovačkoj i regionalnoj muzičkoj sceni. U pjesmama sve češće upotrebljava instrumente orijentalne, etnomuzike, usklađene s novim zvucima elektronske muzike. Primjer za to je pjesma "Sam" s albuma *Sredinom*.

Od 1991. snimio je nekoliko albuma, od kojih je nekoliko kompilacija i jedan koncertni. Pritom je *Sredinom* (2000) bio jedan od najprodavanijih albuma u jugoistočnoj Evropi početkom 2000-ih.

Po izlasku tog albuma organizirao je koncert u Sarajevu, na koji je došlo više od 80.000 ljubitelja njegove muzike, a ostvaruje i dva učešća za nacionalnim izborima za Pjesmu Evrovizije. Godine 1999. odnosi i pobjedu, te predstavlja Bosnu i Hercegovinu na eurovizijskom finalu u Jerusalemu, osvojivši sedmo mjesto. Dino Merlin je na 56. takmičenju za pjesmu Evrovizije održanom u Njemačkoj Bosnu i Hercegovinu predstavljao sa pjesmom pod nazivom "Love in Rewind". Pjesma je premijerno izvedena na BH Eurosong showu koji je emitiran uživo na BHRT-u. Prvi put Dino je jednu pjesmu otpjevao na engleskom jeziku. Osvojio je šesto mjesto te nadmašio svoj plasman iz 1999. u Jerusalemu, te postigao drugi najbolji plasman Bosne i Hercegovine na ovom takmičenju. S uspjehom učestvuje i na nekoliko međunarodnih festivala (Danska, Turska itd.).

Dana 30. maja 2014. godine je objavljena pjesma "Ruža (svako ima nekoga da mu ruke pruža)" koja je ujedno i prva pjesma sa njegovog 11. albuma.

Druga pjesma sa albuma *Hotel Nacional*, "Školjka", izdata je 15. juna 2014. godine na službenom YouTube kanalu Dine Merlina. Svoju premijeru je doživjela i na državnoj televiziji Bosne i Hercegovine BHT u 23:30, tačno pred utakmicu reprezentacije Bosne i Hercegovine sa Argentinom na Svjetskom prvenstvu u nogometu u Brazilu.

Album "Hotel Nacional" se u junu 2014. našao na Billboard-ovoj svjetskoj top-listi na 8. mjestu.

Dana 25. jula 2015. godine, Dino Merlin je nastupao na stadionu Asim Ferhatović Hase na Koševu gdje ga je gledalo 70.000 ljudi u okviru turneje *"Hotel Nacional"*. Drugog aprila  2016. godine u zeničkoj "Areni" priredio je koncert ispred 12.000 ljudi, prvi koncert u Zenici nakon 7 godina.

Novogodišnjem koncertu održanom u Sarajevu 31. 12. 2016. održanom na *Trgu Bosne i Hercegovine* je prisustvovalo 100.000 posjetilaca.

## Filantropija 
Dino Merlin učestvuje u finansiranju stipendija za djecu i mlade slabijeg imovinskog stanja u Bosni i Hercegovini. Stipendije podržava samostalno, kao i kroz saradnju s organizacijama, među kojima je i Fondacija Hastor, kojoj je pružao finansijsku podršku za dodjelu stipendija učenicima i studentima u Bosni i Hercegovini.

Također sarađuje s Udruženje za doprinos u oblasti obrazovanja, nauke i kulture (Udruženje OK) na programu stipendiranja učenika i studenata iz socijalno ugroženih porodica u Bosni i Hercegovini, u okviru kojeg pruža finansijsku podršku za dodjelu stipendija.

Tokom poplava u jugoistočnoj Evropi 2014., Dino Merlin i njegov tim bili su uključeni u humanitarne aktivnosti u Bosni i Hercegovini i Srbiji, učestvujući u distribuciji vode, hrane, deka i drugih potrepština u najugroženijim područjima. Iste godine snimio je pjesmu "Ruža", posvećenu žrtvama poplava u Bosni i Hercegovini, Srbiji i Hrvatskoj. Muzički spot koristio je arhivske snimke poplava i sadržavao informacije o načinima doniranja putem Crvenog križa Federacije Bosne i Hercegovine. Povodom tog projekta dobio je zahvalnicu ove organizacije za doprinos humanitarnim aktivnostima tokom poplava i klizišta 2014. godine u Bosni i Hercegovini.

## Festivali
*"Eurosong 1993." (Irska, autor muzike i koautor teksta pjesme *Sva bol svijeta*

### Kompilacije
**Balade* (1995)
**Najljepše pjesme* (1995)
**The Rest of the Best* (1998)
**The Best of Dino Merlin* (2001)
**Platinum collection* (2006)
**The Ultimate Collection* (2009)
**Greatest Hits Collection* (2016)

### Box-setovi
*"Merlin 5 CD Box" (2003)

### Singlovi
*"Jednom kad sve ovo bude jučer" (1995)
*"Putnici" (s Béatrice Poulot) (nastup na Eurosongu 1999) (1999)
*"Godinama" (duet s Ivanom Banfić) (2000)
*"Umri prije smrti" (2000)
*"Moj je život Švicarska" (2000)
*"Sam" (duet s Adijem Lukovcem) (2001)
*"Tako prazan" (duet s Adijem Lukovcem) (2001)
*"Pustite me" (duet s Osmanom Hadžićem) (2002)
*"Burek" (2004)
*"Ti si mene" (duet s Ninom Badrić) (2004)
*"Verletzt" (duet s Edom Zankijem) (2004)
*"Supermen" (duet sa Željkom Joksimovićem) (2004)
*"Ako nastaviš ovako" (2004)
*"Otkrit ću ti tajnu (2007)
*"Ispočetka" (2008)
*"Dabogda" (duet s Hajrudinom Varešanovićem) (2008)
*"Deset mlađa" (2008)
*"Individualizam" (2008)
*"Nedostaješ" (2008)
*Da šutiš (duet s Eldinom Huseinbegovićem)
*"Med" (duet s Eminom Jahović) (2009)
*"Love in Rewind" (nastup na Eurosongu 2011) (2011)
*"Ruža (Svako ima nekoga da mu ruke pruža)" (2014)
*"Školjka" (2014)
*"Sve do medalje" (2014)
*"Sunce" (2014)
*"Rane" (2015)
*"Sve dok te bude imalo" (2015)
*"Mi" (2020)
*"Dođi" (duet sa Senidah) (2020)
*"Jedan dan, jedna noć" (2021)
*"Kako da ti kažem" (2022)
*"Krive karte" (2022)
*"Ne radujemo se" (duet s Markom Louisom) (2023)
*"Skoro će zima" (2023)
*"Briga" (2025)

## Reference
## Vanjski linkovi
* Zvanični sajt Dine Merlina
* *Sredinom*, biografski dokumentarni film o Dini Merlinu, Al Jazeera Balkans, 19. 3. 2017. (YouTube)


Kategorija:Rođeni 1962.
Kategorija:Živi ljudi
Kategorija:Biografije, Sarajevo
Kategorija:Bosanskohercegovački kantautori
Kategorija:Bosanskohercegovački pjevači
Kategorija:Bosanskohercegovački predstavnici na Euroviziji
Kategorija:Predstavnici na Eurosongu 1999.
Kategorija:Predstavnici na Eurosongu 2011.
Kategorija:Dobitnici Šestoaprilske nagrade